ምክር ቤቱ የገቢዎች ሚኒስቴር የስድስት ወራትን አፈጻጻምን ገመገመ
የህዝብ ተወካዮች ምክር ቤት በዛሬው ዕለት  ባደረገው መደበኛ ስብሰባ የገቢዎች ሚኒስቴርን የስድስት ወራትን አፈጻጻም ገምግሟል ።  የኢፌዴሪ 5ኛው የህዝብ ተወካዮች ምክር ቤት 4ኛ ዓመት የስራ ዘመን 25ኛ መደበኛ ስብሰባውን ሲያደርግ የተለያዩ አጀንዳዎችን የተመለከተ ሲሆን የሚንስትሩን የስድስት ወራት አፈጻጸምን ሰፋ ያለ ጊዜ ወስዶ ተመልክቷል ፡፡የኢፌዴሪ የገቢዎች ሚኒስቴር ባለፉት ስድስት ወራት ውስጥ ከ122 ቢሊየን ብር በላይ ገቢን ለመሰብሰብ አቅዶ 98.9 ቢሊዮን ማለትም የእቅዱን 80.7 በመቶ ለመሰብሰብ መቻሉን  ለምክር  ቤቱ አስታውቋል፡፡ሚኒስቴር መስሪያ ቤቱ የግማሽ ዓመት እቅዱን አፈጻጸም ለህዝብ እንደራሲዎቹ ባቀረበበት ወቅት እንዳስታወቀው የታክስ ማጭበርበርና የኮንትሮባንድ ፍሰት ፈተና ከሆኑበት ጉዳዮች ዋነኞቹ መሆናቸውንም በሪፖርት አቅርቧል፡፡ሚንስቴሩ ከውስጥ  ያጋጠመውን  ችግር  ቀላል እንዳልነበረ ለምክር ቤቱ  አባላት የገለጸ ሲሆን የመሥሪያ ቤቱ የኦዲት ውጤትም የ11 ቢሊዮን ብር ጉድለት ማሳየቱን በሠጠው ማብራሪያ ገልጿል ።   የሰብዓዊ መብት ኮሚሽን እጩ ዋና ኮሚሽነር አቅራቢ ኮሚቴ ለማቋቋም የቀረበ የውሳኔ ሓሳብን ተመልክቶ ማጽደቅ ሌላው ምክር ቤቱ በዛሬው ውሎው የተመለከተው ጉዳይ ነው፡፡የሰብዓዊ መብት ኮሚሽን በህገ-መንግስቱ አንቀጽ 55 ንዑስ አንቀጽ 14 ባስቀመጠው መሠረት ኮሚሽነሩ ተጠሪነቱ ለምክር ቤቱ እንደመሆኑ የሚሾምም በዚሁ በህዝብ እንደራሴዎቹ ይሆናል፡፡የኮሚሽኑ ዋና ኮሚሽነር የነበሩት ዶክተር አዲሱ ገብረ እግዚአብሔር ከስራው መልቀቃቸውን ተከትሎ ዋና ኮሚሽነር መመደብ አስፈላጊ ነው ያለው ምክር ቤቱ በተጠቀሰው አዋጅ መሰረት የቀረቡለትን እጩ ዋና ኮሚሽነር አቅራቢ ኮሚቴ እንዲቋቋም የቀረበውን የውሳነ ሃሳብ መርምሮ አጽድቋል፡፡የቀረቡት የእጩ ኮሚሽነር አቅራቢ ኮሚቴ አባላቱም የሁለቱ ምክር ቤቶች አፈ ጉባኤዎች፣ የአምስት የሃይማኖት ተቋማት ተወካዮች እንዲሁም ሰባት የምክር ቤቱ አባላትን፤ በአጠቃላይም 14 አባላትን የያዘ ነው፡፡ምክር ቤቱ በውሎው የተመለከተው የመጨረሻው አጀንዳ የአፍሪካ አህጉራዊ ነጻ የንግድ ቀጣና ስምምነትን ለማጽደቅ የቀረበውን ረቂቅ አዋጅ ነው፡፡ ምክር ቤቱ ይህንንም ጉዳይ ከተመለከተ በኋላ ለሚመለከተው ቋሚ ኮሚቴ መርቷል፡፡